
Így az évvégéhez közeledve sokan értékelnünk és számot vetünk az eddig évről, értékeljük az eddigi teljesítményt. Nincs ez másképp nálunk - fogorvosoknál sem. Velünk is sok rendkívüli esemény történt, amely befolyásolta a mindennapjainkat. Ugyanakkor van remény és van okunk a pozitív gondolkodásra.
Az elmúlt, lassan két év teljesen megváltoztatta a magyar egészségügyet, beleértve a magyar fogorvoslást is. Sok új probléma jelentkezett, sok új akadály kiütközött, amellyel eddig nem is voltunk tisztába. Sokszor kellett akár napok alatt új protokollt, új eljárásrendet megtanulni, bevezetni és alkalmazni a betegellátás során. Miközben számos barát, kolléga és munkatárs vesztette életét a pandémia miatt.
Ugyanakkor nemcsak negatívumokra tudunk beszámolni számos esetben történt pozitív változás is. Itt mindenképpen meg kell említenünk, hogy az egészségügy a mostani központi szerepe miatt a politika nagy látóterébe került. Így az eddig szőnyeg alá söpört problémák is nagyobb megvilágításba kerültek. Igaz ez a fogászat területére is.
A közfinanszírozott fogászat helyzete
A közfinanszírozott fogászati ellátásban, ahogy olvasóink e lapok hasábjain is végig követhették a praxisközösségekről szóltak a 2021-es évet tekintve. Év elején még úgy álltak a jogszabályok az alapellátás egészét tekintve, hogy kimaradunk a bérrendezésből, miközben a praxisok (újra) államosításának réme is felsejlett. Február közepén a helyzet úgy módosult, hogy a háziorvosokkal együtt lehetőség nyílt kollegiális praxisközösségek létrehozására is, amellyel a jogviszonyban álló orvosokéhoz hasonló - 80%-os bértömeg kifizetésére nyílt lehetősége az alapellátó kollégáknak is. A szoros praxisközösségeken ment továbbra is a vita, amely 5:1-es háziorvos: fogorvos arányával sok fogorvos kolléga kimaradását jelentette volna, a magasabb 100%-os bértámogatásból. Szeptember végén jött az újabb rendelet módosítás, amely már önálló fogorvosi praxisközösségek létrehozását is lehetővé tette járási szinten a fogorvos kollégák számára. Ezzel bezárult a kör, így az alapellátás egészét tekintve a fogorvosok is részesülhetnek a megfelelő feltételek betartása esetén a közfinanszírozásban bekövetkezett bérrendezésből.
Emellett egy fontos másik esemény is történt. Évközben kinevezték az Országos Fogorvosi Kollegiális Szakmai Vezetőt Dr. Gszelmann Róbert személyében. Pár hónapos munkája alatt már számos kitűnő, a fogorvosok megelőző és gyógyító tevékenységét támogató szakmai anyagot dolgozott ki, amelyet letett a döntéshozók asztalára. Ennek a munkának - ha politikai akarat is úgy akarja - nagyon szép eredményei lehetnek a későbbiek folyamán a fogorvos társadalomra nézve. Vele lényegében egy újabb kapu nyílt az döntéshozók felé az Országos Kórház Főigazgatóságon keresztül.
Fontos megemlítenünk ugyanakkor, hogy a praxisközösségek megalakulásával a közfinanszírozott fogászatot érintő problémák egy jelentős része továbbra sem oldódott meg. A tételes finanszírozás sanyarú helyzete, a mostani lassan másfél éve tartó átlag finanszírozás hatására egyelőre feledésbe merült. Ugyanakkor ahogy visszajön a tényleges teljesítmény finanszírozás - a kérdés újra előkerül. Égető probléma lesz a minőségi ellátás biztosításának kérdése, főleg a fogászati anyagokat érinti akár 50%-os infláció hatására.
A finanszírozásánál maradva meg kell említenünk, hogy lassan 10 éve nem volt a NEAK részéről eszköztámogatási pályázat. A közfinanszírozott fogászatok eszközparkja romlik és felújításra szorul. Mindenképpen szükséges lenne az országos fogászati műszerpark frissítése, és esetleges új diagnosztikai és terápiás készülékek beszerzése (pl. autokláv, CBCT).
A döntéshozóknak mindenképp el kell gondolkodni a fogászati kassza finanszírozásának után követésén, pályázatok kiírásán vagy a térítésmentes fogászati csomag esetleges szűkítésén.
Az iskolafogászati praxisok kérdése továbbra is megoldatlan. Számos iskolafogászatot ellátó kolléga hosszú évek óta harcol azért, hogy az évek hosszú munkájával felépített praxisa praxisjogos, eladható legyen, mint a többi - nem iskolafogászatnak nevezett alapellátó praxis. Ezzel a kérdéssel már többféleképpen és több szinten fordultunk mind Kamara mind egyénileg a kollégák a döntéshozók felé, ugyanakkor mindezidáig még nem született megnyugtató döntés. Továbbra is várjuk a kérdés rendezését, a praxisjog akár részbeni biztosítását az iskolafogászatot ellátó kollégák részére. Reméljük, hogy ez kérdés a 2022-ben már nyugovópontra tud térni.
Mindezen kérdések mellett ugyanakkor volt egy téma, amelyre így évvégén a Magyar Orvosi Kamra talált egy megnyugtató megoldást: ez a praxisok védelme esetleges jogviták esetén.
A praxisok védelme egy jogvita esetén
Számos alkalommal előfordult, hogy a praxist fenntartó önkormányzat és az alapellátást végző orvoskolléga (legyen az akár háziorvos, házigyermekorvos vagy fogorvos) jogvita alakult ki a jövőt illetően, amely akár indokolatlanul is a praxis elvesztéséhez vezetett. Ezt a problémát észlelve a Magyar Orvosi Kamara bevezette a jegyzékbe vételi eljárást.
Az eljárás célja, hogy egyetlen orvoskolléga se veszíthesse el egy jogvita közben az állását vagy a praxisát. A jövőben az a kamarai tag, akinek foglalkoztatásra irányuló bármely típusú jogviszonyát a vele szerződő fél (pl. fenntartó önkormányzat) vitatható módon szüntette meg vagy bontotta fel, kérheti álláshelyének jegyzékbe vételét a kamara illetékes területi szervezetétől. Ezek közé a foglalkoztatásra irányuló jogviszonyok közé tartozik az egészségügyi szolgálati jogviszony, a munkaviszony, a közalkalmazotti jogviszony is. Az esetleges jogvita jogerős lezárásáig az adott praxis betöltése csak helyettesítőként, átmeneti jelleggel történhet meg. Az állást, a praxist véglegesen MOK tag nem fogadhatja el. Ha a kolléga mégis megtenné ez etikai vétségnek számítana, amely akár kizárást - így a magyarországi munkavégzés felfüggesztését is vonhatja maga után.
Fontos kiemelni, hogy ilyenkor a Kamara a tényleges ügy végeredményét nem fogja befolyásolni, csak fenntartja a jogot, hogy más ne tölthesse be praxist a jogvita kielégítő lezárásáig. Ez az új lehetőség minden bizonnyal nagyobb védelmet fog biztosítani a praxisokban dolgozó kollégák számára, és hagy időt a jogvita rendezésére.
A magánellátás kérdései
Úgy gondolom mindenképpen foglalkozni kell a nem közfinanszírozott, magán ellátók kérdésével is. Látjuk azt, hogy a döntéshozók nem, vagy csak részben foglalkoznak a szabályozás szintjén a tisztán magánellátás kérdésével. Tavaly indokolatlanul zárták őket is majd' 2 hónapra, nem kaptak kompenzációt. Máskor viszont mintha tudomást sem vennének róluk a döntéshozók, pedig a fogorvosok nagyobb része minimum részben magánellátásban is dolgozik. Előbb utóbb mindenképp terítékre kell kerülnie egy a magánfogászati ellátókra is vonatkozó szabályozásnak, amely segítené fehéríteni és magasabb minőségre emelni a magyar magánfogászati ellátást.
Csak pozitívan
Úgy gondolom van okunk a pozitív hozzáállásra. Bár továbbra is számos probléma kerülgeti a fogászati ellátást, az idei év iránya bíztató. Ha így haladunk tényleg egy jobb, minőségibb és fenntartható fogászati ellátás felé haladunk. Szeretném minden olvasónak megköszönni az egész éves támogatását, továbbá mindenkinek békés boldog karácsonyi ünnepeket és sikerekben gazdag új évet kívánok!

